**SELETUSKIRI**

**maaeluministri määruse „Põllumajandustoote impordi- ja ekspordilitsents“ eelnõu juurde**

**1. Sissejuhatus**

Maaeluministri määrus „Põllumajandustoote impordi- ja ekspordilitsents“ kehtestatakse Euroopa Liidu ühise põllumajanduspoliitika rakendamise seaduse (edaspidi *ELÜPS*) § 35 lõigete 3 ja 31 ning § 53 lõike 3 alusel.

Määruse kehtestamine on vajalik ühelt poolt selleks, et järgida põllumajandustoodete impordi- ja ekspordilitsentside (edaspidi *litsents*) puhul uuenenud Euroopa Liidu (edaspidi *EL*) õigusaktide nõudeid, ning teisalt selleks, et lahendada praktikas tekkinud probleem.

EL-is reguleerib põllumajandustoodete litsentside nõudeid Euroopa Parlamendi ja nõukogu määrus (EL) nr 1308/2013[[1]](#footnote-1), mille artiklite 177 ja 178 alusel on vastu võetud komisjoni delegeeritud määrus (EL) nr 2016/1237[[2]](#footnote-2) ja komisjoni rakendusmäärus (EL) nr 2016/1239[[3]](#footnote-3), milles sätestatakse litsentside täpsemad nõuded. Nimetatud komisjoni määruste enamik sätteid kehtivad juba alates 6. novembrist 2016. Seega on vajalik vastu võtta ka uus riigisisene õigusakt.

Siiani sai põllumajandustoodete litsentsi taotleda nimetatud otsekohalduvate komisjoni delegeeritud määruse (EL) nr 2016/1237 ja komisjoni rakendusmääruse (EL) nr 2016/1239 alusel ning muuks otstarbeks kui külvamiseks ettenähtud kanepiseemnete (edaspidi *kanepiseemned*) impordilitsentsi taotleda põllumajandusministri 27. juuni 2011. a määruse nr 63 „Kanepi impordilitsentsi taotlemise ja menetlemise täpsem kord“ (edaspidi *määrus nr 63*) alusel. Samas ei reguleeri kehtiv määrus nr 63 enam neid nõudeid piisavalt, sest see on koostatud enne kui nimetatud otsekohalduvad määrused vastu võeti, mistõttu on vajalik kehtestada uus määrus.

Praktikas on levinud, et ettevõtjad ei täida litsentsiga võetud kohustusi, eelkõige jätavad esitamata dokumendid kanepiseemnete kasutamise kohta. Dokumentide esitamise kohustus tuleb aga EL-i õigusaktidest, mille kohaselt väljastatakse kanepiseemnete vabasse ringlusse lubamisel impordilitsents üksnes juhul, kui heakskiidetud importija kohustub liikmesriigi määratud ajavahemikul ja tingimustel esitama liikmesriigis asjaomaste toimingute kontrollimise eest vastutavale pädevale asutusele dokumendid (komisjoni delegeeritud määrus (EL) nr 2016/1237 artikkel 9 lõige 4). Samast määrusest tuleneb liikmesriigi kohustus importija heaks kiita ja teha kontrolli. Seetõttu kehtestatakse määruses selgelt, et litsentsi saamise eeltingimuseks on, et Põllumajanduse Registrite ja Informatsiooni Amet (edaspidi *PRIA*) on isiku heaks kiitnud, ning selle kõrvaltingimuseks on dokumentide esitamise kohustus 12 kuu jooksul arvates litsentsi väljastamisest. Lisaks eristatakse kanepiseemnete impordilitsentsi menetlemine määruses selgelt teistest põllumajandustoodete litsentside menetlusest.

Kokkuvõttes ei muutu põllumajandustoodete litsentsidega seotud nõuded sisuliselt võrreldes seni kehtivate nõuetega, küll aga muutuvad määruse kehtestamisega nõuded kanepiseemnete impordilitsentsi taotlejatest ettevõtjatele edaspidi selgemaks, sest menetlus, nõuded ja kohustused tuuakse edaspidi välja üksikasjalikumalt.

Asjaomane liikmesriik juhindub kaubanduses kolmandate riikidega Euroopa Parlamendi ja nõukogu määruse (EL) nr 1308/2013 artiklis 176 kehtestatud üldeeskirjadest. Liikmesriik võtab arvesse litsentsinõuete kehtestamise otsust, litsentside vajalikkust, turgude korraldamise vajadust ning põllumajandustoodete impordi või ekspordi seire vajadust.

Litsentse kasutatakse põllumajandustoodetega kauplemisel väljaspool EL-i asuvate riikidega. Põllumajandustooted, mille puhul võib litsents olla nõutav, on nimetatud Euroopa Parlamendi ja nõukogu määruse (EL) nr 1308/2013 artikli 176 lõikes 1. Nendeks on näiteks teraviljad, riis, suhkur, seemned, kanep ja muud sellised põllumajandustooted. Litsentsi kasutamise eesmärk on koguda andmeid impordi ja ekspordi kohta ning hallata imporditariifikvoote. Eestis haldab põllumajandustoodete litsentside väljastamist ja imporditariifikvoodi süsteemi PRIA. Põllumajandustoodete importimisel või eksportimisel peab ettevõtja selle deklareerimisel esitama Maksu- ja Tolliametile (edaspidi *MTA*) põllumajandustoote kohta väljastatud kehtiva litsentsi. Juhul kui eksporditav või imporditav kogus on väike, siis litsentsi ei nõuta. Kogus sõltub põllumajandustoote liigist, näiteks riisi puhul ei ole litsentsi vaja esitada kuni 1000 kilogrammi importimise korral. Litsentsikohustus ja juhud, mil litsentsikohustust ei ole, on täpsemalt sätestatud komisjoni delegeeritud määruse (EL) nr 2016/1237 lisas ja komisjoni rakendusmääruse (EL) nr 2016/1239 II lisas.

Eelnõu ja seletuskirja koostasid Maaeluministeeriumi põllumajanduspoliitika osakonna ekspordi ja turuarenduse büroo peaspetsialist Sven Valliste (625 6218, [sven.valliste@agri.ee](mailto:sven.valliste@agri.ee)) ning sama osakonna ekspordi ja turuarenduse büroo juhataja Kadi Raudsepp (625 6122, [kadi.raudsepp@agri.ee](mailto:kadi.raudsepp@agri.ee)). Juriidilise ekspertiisi määruse eelnõule tegi Maaeluministeeriumi õigusosakonna peaspetsialist Helen Palginõmm (625 6260, [helen.palginomm@agri.ee](mailto:helen.palginomm@agri.ee)). Keeleliselt toimetas eelnõu Maaeluministeeriumi õigusosakonna peaspetsialist Leeni Kohal (625 6165, [leeni.kohal@agri.ee](file:///C:\Users\hpalginomm\Downloads\leeni.kohal@agri.ee)).

**2. Eelnõu sisu ja võrdlev analüüs**

Määruse eelnõu koosneb neljast peatükist ja 11 paragrahvist.

Määruse 2. peatükk käsitleb erinevate põllumajandustoodete (näiteks riis, suhkur, küüslauk) litsentsi taotlemist. Kanepiseemnete impordilitsentsi taotlemise korral kohaldatakse erisätteid ja sellisel juhul kehtivaid nõudeid ja kohustusi käsitletakse peatükis 3.

**Eelnõu §-s 1** kehtestatakse määruse reguleerimisala. Eelnõu eesmärk on kehtestada põllumajandustoote litsentsi taotlemise ja taotluse menetlemise täpsem kord ning taotlusele esitatavad nõuded ja kanepiseemnete importimiseks heakskiidu taotlemise ja taotluse menetlemise täpsem kord ning taotlusele esitatavad nõuded ja nimetatud heakskiidu saamise täpsemad nõuded ning kanepiseemnete impordilitsentsi taotlemise täpsem kord.

**Eelnõu §-s 2** on sätestatud nõuded litsentsi saamiseks.

Üldiselt on litsentsikohustus selliste põllumajandustoodete nagu riis, seemned, lina, kanep ja põllumajanduslikku päritolu etüülalkoholi impordi korral ning riisi ekspordi korral. Põllumajandustoote litsentsikohustus ja juhud, mil litsentsikohustust ei ole, on täpsemalt välja toodud komisjoni delegeeritud määruse (EL) nr 2016/1237 lisas ja komisjoni rakendusmääruse (EL) nr 2016/1239 II lisas. Juhul kui litsents on nõutav, siis peab ettevõtja seda taotlema. Alljärgnevalt on selgitatud, millistele nõuetele ettevõtja sel juhul vastama peab.

Lõikes 1 sätestatakse, et põllumajandustoote litsentsi võib taotleda äriseadustiku tähenduses ettevõtja, kelle andmed on kantud ELÜPS-i 10. peatüki alusel ja korras peetavasse põllumajandustoetuste ja põllumassiivide registrisse. Äriseadustiku § 1 kohaselt on ettevõtja füüsiline isik, kes pakub oma nimel tasu eest kaupu või teenuseid ning kellele kaupade müük või teenuste osutamine on püsiv tegevus, ning äriseadustikus sätestatud äriühing, kelleks on täisühing, usaldusühing, osaühing, aktsiaselts ja tulundusühistu. Põllumajandustoetuste ja põllumassiivide registri kanne on oluline, sest sinna kantakse isikuandmed, sealhulgas pangaandmed, nende kohta, kes taotlevad PRIA-lt EL-i või riigieelarvelistest vahenditest toetust. Samuti kantakse nimetatud registrisse impordi- või ekspordilitsentsi ning eksporditoetuste sertifikaadi taotlejate andmed ning lisaks nende klientide andmed, kes esitavad pakkumisi või taotlevad eelnevat heakskiitu turukorraldusabinõudes osalemiseks. Seega aitab nimetatud registrikanne PRIA-l kasutada registris olevad andmeid infotöötluseks ning annab ülevaate ettevõtja tegevusajaloost.

Lõike 2 kohaselt peab taotleja põllumajandustoote litsentsi saamiseks olema esitanud PRIA-le tagatise juhul, kui see on nõutav komisjoni delegeeritud määruse (EL) nr 2016/1237 artikli 4 lõike 1 ja selle lisa kohaselt. Litsents annab ettevõtjale õiguse ja kohustuse importida või eksportida litsentsi kehtivusaja jooksul põllumajandustoodet ettenähtud koguses. Selleks, et tagada litsentsiga võetud kohustuste täitmine, peab litsentsi taotleja esitama PRIA-le [tagatise](https://www.pria.ee/infokeskus/tagatised). Pärast vajalike tõendite esitamist ja nõuete täitmist vabastab PRIA litsentsi tagatise ELÜPS-i § 95 lõike 4 alusel. Kui litsentsiga seotud kohustusi täidetud ei ole, peab PRIA kas osa või kogu tagatise kinni. Tagatise täpsed summad on sätestatud komisjoni rakendusmääruse (EL) nr 2016/1239 II lisas. Juhud, mil tagatist esitama ei pea, on sätestatud komisjoni delegeeritud määruse (EL) nr 2016/1237 lisas.

Lõike 3 kohaselt ei pea tagatist esitama kanepiseemnete impordilitsentsi taotleja. Komisjoni delegeeritud määruse 2016/1237 artikli 4 lõike 1 ja lisa I osa punktide C, D ja G kohaselt kanepi, sealhulgas muuks otstarbeks kui külvamiseks ettenähtud kanepiseemnete puhul tagatist esitama ei pea. Arvestades, et määruse 3. peatükk reguleerib muuks otstarbeks kui külvamiseks ettenähtud kanepiseemneid, on eraldi välja toodud, et selle puhul tagatis nõutav ei ole.

Lõike 4kohaselt ei ole taotleja suhtes algatatud likvideerimismenetlust ega nimetatud pankrotiseaduse kohaselt ajutist pankrotihaldurit või välja kuulutatud pankrotti. Pankrotiseaduse § 1 lõike 3 kohaselt on juriidilisest isikust võlgnik maksejõuetu, kui võlgniku vara ei kata tema kohustusi ja selline seisund ei ole võlgniku majanduslikust olukorrast tulenevalt ajutine. PRIA kontrollib taotleja suhtes võimalikku algatatud likvideerimismenetluse või ajutise pankrotihalduri või väljakuulutatud pankrotiotsuse olemasolu ametlikust väljaandest Ametlikud Teadaanded.

**Eelnõu §-s 3** on sätestatud põllumajandustoote litsentsi taotluse esitamine ja nõuded taotlusele.

Lõike 1 kohaselt esitab taotleja litsentsi saamiseks PRIA-le asjaomase põllumajandustoote kohta taotluse. Taotluse võib esitada nii elektrooniliselt digitaalselt allkirjastatuna või kirjalikult paberil omakäeliselt allkirjastatuna. Taotluse vorm on kehtestatud komisjoni rakendusmääruse (EL) nr 2016/1239 I lisas. Impordi puhul kasutatakse vormi AGRIM ja ekspordi puhul AGREX. Kui taotleja peab esitama § 2 lõike 2 kohaselt tagatise, lisab ta taotlusele ka kinnituse tagatise esitamise kohta, mis tõendab, et tagatis on esitatud. PRIA avaldab litsentsitaotluse vormi oma veebilehel [www.pria.ee](http://www.pria.ee). Taotleja esitab nõuetekohaselt täidetud vormi PRIA veebilehel toodud e-posti aadressil.

Lõikes 2 on sätestatud andmed, mis peavad taotluses sisalduma. Komisjoni rakendusmääruse (EL) nr 2016/1239 I lisas on toodud, millised andmed taotleja peab vähemalt esitama. Nendeks andmeteks on taotleja ärinimi, tema kontaktandmed, taotleja registreerimis- ja identifitseerimisnumber (edaspidi *EORI number*) või isikukood, ekspordiriik või impordiriik, tagatise kogusumma, põllumajandustoote nimetus ja kirjeldus vastavalt kombineeritud nomenklatuurile (edaspidi *KN-kood*), põllumajandustoote kogus numbrite ja sõnadega, mõõtühik ning vajadusel eriteave põllumajandustoote kohta. Punktis 1 on tehtud viide haldusmenetluse seaduse § 14 lõike 3 punktides 1–4 nimetatud andmetele, kus on kõik üldised andmed, mis taotleja esitama peab (näiteks nimi, taotluse selgelt sõnastatud sisu, kuupäev, allkiri ja muud sellised andmed).

Lõike 3 kohaselt peab taotleja, kelle andmed ei ole kantud põllumajandustoetuste ja põllumassiivide registrisse, esitama litsentsi taotlemisel PRIA-le ELÜPS-i § 100 lõikes 1 nimetatud avalduse oma andmete registrisse kandmiseks. ELÜPS-i § 100 lõikes 1 on sätestatud, et isik, kes esimest korda taotleb ELÜPS-i alusel ja sellega kehtestatud korras toetust, tootmiskvoodi või riikliku koguse määramist, impordi- või ekspordilitsentsi, impordiõiguse, eksporditoetuse või seestöötlemise sertifikaati, abinõudes osalemise heakskiitu või tunnustamist või teeb pakkumuse, esitab enda ELÜPS-i § 99 lõike 1 punktis 1 sätestatud andmete registrisse kandmiseks avalduse PRIA-le. ELÜPS-i § 99 lõike 1 punkti 1 kohaselt kantakse registrisse järgmised andmed: ühise põllumajanduspoliitika abinõudes osaleva isiku nimi, registri- või isikukood või isikukoodi puudumise korral sünniaeg, andmed tema elukoha, asukoha või tegevuskoha ja arvelduskonto kohta ning tema kontaktandmed, samuti andmed füüsilise isiku surma ja juriidilise isiku likvideerimise kohta.

### **Eelnõu §-s 4** on sätestatud taotleja ja taotluse nõuetekohasuse kontrollimine ning litsentsi andmine ja andmisest keeldumine.

Kehtestatakse taotluse vastuvõtmise järgne protseduur. PRIA kontrollib vastuvõetud taotluse nõuetekohasust ja selles esitatud andmete õigsust ning taotleja vastavust EL-i õigusaktides, ELÜPS-is ja selles määruses sätestatud nõuetele.Taotlus on nõuetekohane, kui taotleja ja taotlus vastavad EL-i õigusaktides, ELÜPS-is ja selles määruses sätestatud nõuetele. Siinkohal on EL-i õigusaktide all mõeldud eelkõige Euroopa Parlamendi ja nõukogu määrust (EL) nr 1308/2013 ning komisjoni delegeeritud määrust (EL) nr 2016/1237 ja komisjoni rakendusmäärust (EL) nr 2016/1239. Juhul kui taotleja ja taotluse nõuetekohasuse kontrollimise käigus tehakse kindlaks, et taotleja või taotlus ei vasta litsentsi saamiseks esitatud nõuetele, teeb PRIA ELÜPS-i § 341 alusel litsentsi andmisest keeldumise otsuse.

Lõike 4 kohaselt otsustab PRIA litsentsi andmise või andmisest keeldumise viie tööpäeva jooksul arvates taotluse kättesaamisest. PRIA väljastab litsentsi, järgides komisjoni delegeeritud määruses (EL) nr 2016/1237 ja komisjoni rakendusmääruses (EL) nr 2016/1239 sätestatud tähtaegu. Komisjoni rakendusmääruse (EL) 2016/1239 artikli 3 lõike 1 kohaselt loetakse litsents PRIA poolt kättesaaduks ja võetakse menetlusse samal tööpäeval, kui litsentsi taotlus esitatakse hiljemalt kell 13.00 Brüsseli aja järgi. See tähendab, et enamik enne kella 14.00 Eesti aja järgi saabunud nõuetekohaste taotluste kohta tehakse litsentsi andmise otsus samal päeval. PRIA väljastab elektroonilisi litsentse, mis kehtivad ainult Eestis, ja paberkandjal litsentse, mis kehtivad kogu EL-is.

Taotleja peab arvestama, et sellise põllumajandustoote eksportimisel või importimisel, mille puhul on vajalik litsents, peab ta MTA-le esitama koos deklaratsiooniga ka asjaomase põllumajandustoote litsentsi.

**Eelnõu §-s 5** on sätestatud litsentsi tagastamise kohustus.

Lõikes 1 sätestatakse komisjoni rakendusmääruse (EL) nr 2016/1239 artikli 7 kohaselt, et ettevõtja, kellele on väljastatud litsents ja kelle litsentsile märgitud kogus on täielikult kasutatud või litsentsi kehtivusaeg on lõppenud või kes ei soovi litsentsi rohkem kasutada, tagastab litsentsi PRIA-le esimesel võimalusel või hiljemalt kahe kuu möödudes pärast litsentsi kehtivusaja lõppu.

Lõike 2 kohaselt tagastab ettevõtja PRIA-le litsentsi vastavalt sellele, kuidas litsents talle väljastati. Näiteks kui litsents on väljastatud paberkandjal, siis tuleb see PRIA-le ka paberkandjal tagastada.

Lõikes 3 sätestatakse, et põllumajandustoote litsentsist tulenevaid õigusi ei saa üle anda. Komisjoni delegeeritud määruse (EL) nr 2016/1237 artikli 6 lõike 1 kohaselt ei saa litsentsist tulenevaid kohustusi üle anda. Samas juhul, kui ei ole sätestatud teisiti, võib ettevõtja litsentsist tulenevaid õigusi litsentsi kehtivusaja jooksul üle anda. Seega sätestatakse lõikes 3, et litsentsist tulenevaid õigusi ei saa üle anda.  Samuti ei või komisjoni delegeeritud määruse (EL) nr 2016/1237 artikli 9 lõike 5 kohaselt kanepi impordilitsentsist tulenevaid õigusi teisele isikule üle anda.

**Eelnõu §-s 6** on sätestatud kanepiseemnete importimiseks heakskiidutaotluse esitamine ja nõuded taotlusele ning **§-s 7** kanepiseemnete impordilitsentsi taotleja heakskiitmine.

ELÜPS-i §-s 35 nähakse ette üldine kord põllumajandustoodete ühise turukorralduse abinõudes osalemise heakskiitmiseks, kui selline kohustus tuleneb EL-i määrustest, mis muu hulgas hõlmab ka õigust kehtestada komisjoni delegeeritud määruse (EL) nr 2016/1237 artikli 9 lõike 3 kohane kanepiseemnete importijate heakskiidu kord. Komisjoni delegeeritud määruse (EL) nr 2016/1237 artikli 9 lõike 3 kohaselt kehtestab asjaomane liikmesriik muuks otstarbeks kui külvamiseks ettenähtud kanepiseemnete importija heakskiitmise korra. Nimetatud kord peab hõlmama heakskiitmise tingimuste määramist, kontrolle ning eeskirjade eiramise korral kohaldatavaid karistusi. Seega on heakskiitmise kord ja tingimused kehtestatud eelnõu §-des 6 ja 7. PRIA kontrolli tegemise pädevus on kehtestatud ELÜPS-i § 52 lõikes 12 ja selles määruses ning juhul, kui kanepiseemnete importija nõudeid ei täida, on PRIA-l õigus importija heakskiit peatada või kehtetuks tunnistada või korrakaitseseaduse alusel teha ettekirjutus ning vajadusel kohaldada ka sunniraha.

Komisjoni määruse (EL) nr 2016/1237 artikli 9 lõige 4 sätestab, et muuks otstarbeks kui külvamiseks ettenähtud kanepiseemnete impordi korral antakse litsents üksnes juhul, kui heakskiidetud importija kohustub liikmesriikide määratud ajavahemiku jooksul ja tingimustel esitama pädevatele asutustele dokumendid, millega tõendatakse, et vähem kui 12 kuu jooksul alates litsentsi väljaandmise kuupäevast on litsentsiga hõlmatud kanepiseemned läbinud ühe järgmistest toimingutest:

* sellisesse seisukorda viimine, mis välistab nende külvamiseks kasutamise;
* segamine muude seemnetega kui kanepiseemnetega loomatoidu saamiseks, kusjuures kanepiseemnete kogus moodustab teraviljasegust kas kuni 15% või heakskiidetud importija põhjendatud taotluse korral erandjuhul kuni 25%;
* eksport kolmandasse riiki.

Kui osa litsentsiga hõlmatud kanepiseemnetest ei ole 12 kuu jooksul läbinud ühte nimetatud toimingut, võib liikmesriik heakskiidetud importija põhjendatud taotluse korral seda tähtaega ühe või kahe kuuekuulise ajavahemiku võrra pikendada. Samuti peab iga asjaomase liikmesriigi pädev asutus (PRIA) kontrollima oma territooriumil tehtud nimetatud kanepiseemnete toimingutega seotud dokumentide õigsust riskianalüüsi alusel.

Eelnõu § 6 lõikes 1 sätestatakse, et § 2 lõikes 1 nimetatud ettevõtja, kes soovib importida Euroopa Parlamendi ja nõukogu määruse (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671–854), artikli 189 lõike 1 punktis c nimetatud muuks otstarbeks kui külvamiseks ettenähtud kanepiseemneid, esitab PRIA‑le kirjalikult paberil või elektrooniliselt taotluse heakskiidu saamiseks. Seega on õigus kanepiseemneid importida ainult PRIA poolt heaks kiidetud ettevõtjal.

Paragrahvi 6 lõikes 2sätestatakse, etheakskiidu saamiseks peab taotleja esitama taotluse, kus on toodud järgmised andmed: taotleja ärinimi, äriregistrikood, taotleja esindaja nimi ja kontaktandmed; taotleja või taotleja esindaja nimi, aadress, asukohariik, taotleja EORI-number; muuks otstarbeks kui külvamiseks ettenähtud kanepiseemnete ümbertöötlemisel saadava toote kirjeldus ning sellise toote ladustamis- ja ümbertöötlemiskoha aadress; loomasööda saamiseks muuks otstarbeks kui külvamiseks ettenähtud kanepiseemnete segamisel muude seemnete kui kanepiseemnetega saadava toote kirjeldus ning sellise toote ladustamis- ja ümbertöötlemiskoha aadress, muuks otstarbeks kui külvamiseks ettenähtud kanepiseemnete kavandatav reekspordi sihtriik.

Paragrahvi 6 lõike 3 kohaselt koostab kanepiseemnete importimiseks heakskiidu taotluse vormi PRIA ja avaldab selle oma veebilehel.

Paragrahvi 7 lõike 1 kohaselt kiidab PRIA kanepiseemnete impordilitsentsi taotleja heaks ELÜPS-i § 35 lõike 4 ja § 53 lõike 11 alusel üksnes juhul, kui täidetud on kõik järgmised nõuded.

1. Kui taotlejale on varem antud kanepiseemnete impordilitsents, on tema või temaga seotud isik täitnud viimase kahe aasta jooksul ELÜPS-i § 53 lõikes 11 sätestatud nõuet ning esitanud kanepiseemnete kasutamist tõendavad dokumendid PRIA-le 12 kuu jooksul alates impordilitsentsi väljastamise kuupäevast.

Komisjoni delegeeritud määruse (EL) nr 2016/1237 artikli 9 lõike 2 teise lõigu kohaselt võib liikmesriik kehtestada litsentsi taotlemise, väljastamise ja kasutamisega seotud lisanõudeid. Praktikas on aastaid levinud probleem, mille kohaselt kanepiseemnete litsentsi saanud importijad ei esita PRIA-le 12 kuu jooksul nõutud dokumente, mis tõendavad, kuidas neid kanepiseemneid on kasutatud. Seetõttu kehtestatakse punktis 1 uus nõue. Nimelt tuleb dokumentide esitamise kohustus selgelt EL-i õigusest ‒ komisjoni delegeeritud määruse (EL) nr 2016/1237 artikli 9 lõike 4 kohaselt väljastatakse muuks otstarbeks kui külvamiseks ettenähtud kanepiseemnete vabasse ringlusse lubamisel impordilitsents üksnes juhul, kui heakskiidetud importija kohustub liikmesriigi määratud ajavahemiku jooksul ja tingimustel esitama liikmesriigis asjaomaste toimingute kontrollimise eest vastutavale pädevale asutusele dokumendid, millega tõendatakse, et vähem kui 12 kuu jooksul alates litsentsi väljastamise kuupäevast on litsentsiga hõlmatud kanepiseemned läbinud ühe eespool nimetatud toimingutest. Eelnõu kohaselt on pädev asutus PRIA ning määratud ajavahemik ja tingimus on, et importija esitab PRIA-le dokumendid kanepiseemnete kasutamise kohta 12 kuu jooksul alates importijale impordilitsentsi andmise kuupäevast. Praktikas tulevad seda nõuet rikkunud importijad hoopis uuesti kanepiseemnete impordilitsentsi taotlema, asutades selleks järjepidevalt uue äriühingu ja kasutades variisikut. Nõude kehtestamine aitab edaspidi vältida, et dokumentide esitamise nõuet vähemalt lähiminevikus rikkunud (viimase kahe aasta jooksul) importija ei saa tulla uuesti kanepiseemnete importimiseks heakskiitu, sealhulgasimpordilitsentsi taotlema. Nõue kehtib ka taotlejaga seotud isiku kohta, et vältida variisiku kasutamist. Seotud isik on näiteks taotleja abikaasa, elukaaslane, otse- või külgjoones sugulane (vanem, laps, vend või õde). Taotlejaga seotud isiku mõiste sisustamisel tuleb käsitleda kõiki isikuid, kes on taotlejaga mis tahes viisil seotud. Nõude kehtestamine aitab edaspidi paremini tagada, et importijad peavad kanepiseemnete kasutamist tõendavate dokumentide esitamise nõudest kinni, mis omakorda aitab tagada, et kanepiseemneid kasutab usaldusäärne ettevõtja sihipäraselt.

2. Taotleja peab elektroonilist laoarvestust ning tagab, et tootmisseadmed ja ladustamistingimused vastavad esitatud põllumajandustoote kirjeldusele. See on oluline imporditavate kanepiseemnete sihipärase kasutamise kontrollimiseks ja alus selleks tuleneb Euroopa Parlamendi ja nõukogu määruse (EL) nr 1308/2013 artikli 189 lõike 1 punktist c, milles sätestatakse, et  kanepiseemneid impordivad üksnes liikmesriigi heakskiidu saanud importijad, tagamaks, et neid seemneid ei kasutata külvamiseks. Seega aitab elektrooniline laoarvestus näidata, mis nendest kanepiseemnetest saab.

### 3. Taotleja kohta ei ole karistusregistrisse kantud kehtivaid karistusandmeid karistusseadustiku §-des 183‒190, 268, 364, 365, 391 ja 393 sätestatud süüteo toimepanemise eest. Näiteks ei tohi taotlejal olla kehtivaid karistusandmeid narkootikumidega, salakaubaveoga või ebaseadusliku toiminguga tollisoodustusega kaubaga ja aktsiisikaubaga seotud süüteo toimepanemise eest, kuna eelnõu on nende valdkondadega puutumuses. Nõudega tagatakse, et kanepiseemneid impordivad üksnes seaduskuulekad ettevõtjad.

4. Taotleja suhtes ei ole algatatud likvideerimismenetlust ega nimetatud pankrotiseaduse kohaselt ajutist pankrotihaldurit või välja kuulutatud pankrotti.

Kui kanepiseemnete impordilitsentsi taotleja ja heakskiidutaotluse nõuetekohasuse kontrollimise käigus tehakse kindlaks, et taotleja või taotlus ei vasta heakskiidu saamiseks esitatud nõuetele, teeb PRIA Euroopa Liidu ühise põllumajanduspoliitika rakendamise seaduse § 35 lõike 4 alusel heaks kiitmata jätmise otsuse.

PRIA teeb kanepiseemnete impordilitsentsi taotleja heakskiitmise otsuse või heaks kiitmata jätmise otsuse viie tööpäeva jooksul arvates heakskiidutaotluse saamisest.

Juhul kui heakskiidetud kanepiseemnete importija ei vasta enam lõikes 1 nimetatud heakskiidu saamise nõuetele, võib PRIA heakskiitmise otsuse kehtivuse peatada või selle kehtetuks tunnistada Euroopa Liidu ühise põllumajanduspoliitika rakendamise seaduse § 35 lõike 4 alusel. Heakskiitmise otsus on siin eelhaldusakt haldusmenetluse seaduse § 52 lõike 1 punkti 2 tähenduses, mis eelneb kanepiseemnete impordilitsentsi andmise otsusele. Seega on litsentsi saamise kindlaks eeltingimuseks, et PRIA on isiku heaks kiitnud, ning kui heakskiiduotsus on peatatud või kehtetuks tunnistatud, ei ole sellisel isikul enam õigust ka kanepiseemneid importida.

**Eelnõu §-s 8** on sätestatudkanepiseemnete impordilitsentsi taotluse esitamine ja nõuded taotlusele ning litsentsi andmine ja andmisest keeldumine.

Lõikes 1 sätestatakse, et litsentsi saab taotleda ainult § 7 lõike 1 kohaselt heaks kiidetud ettevõtja ning lisaks peab ettevõtja vastama § 2 lõikes 1 sätestatud nõudele. Taotlus esitatakse PRIA-le kirjalikult paberil või elektrooniliselt. Komisjoni delegeeritud määruse (EL) nr 2016/1237 artikli 9 lõike 1 kohaselt esitatakse kanepitoodete vabasse ringlusse lubamiseks impordilitsents vastavalt komisjoni rakendusmääruse (EL) nr 2016/1239 I lisas sätestatud näidisele („impordilitsents AGRIM“). PRIA avaldab litsentsitaotluse vormi oma veebilehel. Taotleja esitab nõuetekohaselt täidetud vormi PRIA veebilehel toodud e-posti aadressil.

Lõikes 2sätestatakse, et taotleja esitab muuks otstarbeks kui külvamiseks ettenähtud kanepiseemnete impordilitsentsi saamiseks komisjoni rakendusmääruse (EL) nr 2016/1239 I lisa lahtris 20 järgmised andmed: teave töötlemisseadmete kohta, välja arvatud juhul, kui ei ole tegemist kanepiseemnete reekspordiga, kanepiseemnete impordikogus kilogrammides, mida töödeldakse viisil, mis välistab nende kasutamise külvamiseks, ning saadava toote kirjeldus, ladustamis- ja ümbertöötlemiskoha aadress, loomasööda saamiseks muude seemnetega segatavate kanepiseemnete impordikogus kilogrammides ning saadava toote kirjeldus, ladustamis- ja ümbertöötlemiskoha aadress ningkanepiseemnete reekspordi sihtriik.

Lõike 3 kohaselt otsustab PRIA taotlejale impordilitsentsi andmise või sellest keeldumise viie tööpäeva jooksul ning arvestades määruse §-s 4 sätestatut. Komisjoni delegeeritud määruse (EL) nr 2016/1237 artikli 9 lõike 1 teise lõigu kohaselt väljastatakse litsents üksnes juhul, kui selle liikmesriigi pädevatele asutustele, kus kanepitooted vabasse ringlusse lubatakse, on piisavalt tõendatud, et kõik Euroopa Parlamendi ja nõukogu määruse (EL) nr 1308/2013 artikli 189 lõikes 1 ja nimetatud komisjoni delegeeritud määruses sätestatud tingimused ning asjaomase liikmesriigi Euroopa Parlamendi ja nõukogu määruse (EL) nr 1308/2013 artikli 189 lõike 2 kohaselt kehtestatud nõuded on täidetud.

Komisjoni rakendusmääruse (EL) nr 2016/1239 II lisa I osa punkti G kohaselt antakse kanepiseemnete impordilitsents alates litsentsi väljaandmise tegelikust päevast kuni väljaandmise kuule järgneva kuuenda kuu lõpuni vastavalt nimetatud määruse artikli 7 lõikele 2, kui asjaomane liikmesriik ei ole sätestanud teisiti.

**Eelnõu §-s 9** on sätestatudkanepiseemnete kasutamist tõendavate dokumentide esitamine.

Euroopa Parlamendi ja nõukogu määruse (EL) nr 1308/2013 artikli 189 lõike 1 kohaselt võib kanepitooteid EL-i importida ainult juhul, kui KN-koodi 1207 99 91 alla kuuluvaid kanepiseemneid impordivad üksnes liikmesriigi heakskiidu saanud importijad, kes tagavad, et neid imporditavaid kanepiseemneid ei kasutata külvamiseks. Seda, milleks kanepiseemneid täpsemalt kasutatakse, tõendavad nende kasutamise dokumendid.

Komisjoni delegeeritud määruse (EL) nr 2016/1237 artikli 9 lõike 4 ja ELÜPS-i § 53 lõike 11 alusel esitab kanepiseemnete importija kanepiseemnete kasutamist tõendavad dokumendid PRIA-le 12 kuu jooksul alates impordilitsentsi andmise kuupäevast. Seega kaasneb impordilitsentsi andmisega importijale igal juhul alati ka dokumentide esitamise kohustus (haldusakti kõrvaltingimus haldusmenetluse seaduse § 53 tähenduses).

PRIA koostab kanepiseemnete kasutamist tõendavate andmete esitamise vormi ning avaldab selle oma veebilehel. Kanepiseemnete importija esitab nimetatud vormis järgmised andmed: importija või importija esindaja nimi, aadress, liikmesriik ja allkiri, importija või importija esindaja isiku- või registrikood, litsentsi number, selliste kanepiseemnete kogus kilogrammides, mida on töödeldud viisil, mis välistab nende kasutamise külvamiseks, ning töötlemistoimingu kirjeldus, töötlemise aeg, töötlemise koht ja tootekirjeldus, loomasööda saamiseks muude seemnetega segatud kanepinepiseemnete impordikogus kilogrammides, töötlemise aeg ja koht ning saadava loomasööda kirjeldus, reeksporditud kanepiseemnete kogus kilogrammides ja reekspordi sihtriik. Kanepiseemnete reeksporti tuleb tõendada tolli ekspordidokumendiga, millel on komisjoni rakendusmääruse (EL) 2016/1239 artikli 14 lõikes 4 sätestatud nõuetekohane ekspordikohustuse täitmise kinnitus, kauba liikumist tõendavad dokumendid nagu arved, saatelehed, laoarvestuse kanded sissetulekute ja väljaminekute kohta, ümbertöötlemise teenuse ostmisel tehingupartneriga vastavad arved ja arve-saatelehed.

**Eelnõu § 10** kehtestatakse rakendussäte. Kanepiseemnete importijale, kes esitas impordilitsentsi taotluse enne selle määruse jõustumist, kohaldatakse taotluse esitamise ajal kehtinud määrusest nr 63 tulenevaid nõudeid ja kohustusi. Arvestades, et määrus nr 63 tunnistatakse kehtetuks, kuid praegu on teada, et mõnel importijal on määruse nr 63 § 4 alusel kanepiseemnete kasutusteatis PRIA-le tähtajaks esitamata, siis on rakendussäte neile vajalik. Samuti peab arvestama, et enne selle määruse jõustumist võivad ettevõtjad jooksvalt esitada litsentsitaotlusi PRIA-le määruse nr 63 alusel ning sellisel juhul kohalduvad ka neile määrusest nr 63 tulenevad nõuded ja kohustused.

**Eelnõu §-ga 11** tunnistatakse kehtetuks määrus nr 63. Määrus nr 63 on kehtestatud aastal 2011 ning on koostatud enne, kui litsentse reguleerivad komisjoni delegeeritud määrus (EL) nr 2016/1237 ja komisjoni rakendusmäärus (EL) nr 2016/1239 2016. aastal vastu võeti, mistõttu on vajalik kehtestada uus määrus. Samuti on määrus nr 63 vastu võetud praeguseks juba kehtetu ELÜPS-i alusel, kuid millele on antud kehtiva ELÜPS-i § 122 lõike 1 kohaselt õigusjõud. Seetõttu on vajalik määrus nr 63 kehtetuks tunnistada ja võtta vastu uus määrus.

**3. Eelnõu vastavus Euroopa Liidu õigusele**

Eelnõu väljatöötamisel on võetud aluseks Euroopa Parlamendi ja nõukogu määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671–854), Euroopa Parlamendi ja nõukogu määrus (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 671‒854), komisjoni delegeeritud määrus (EL) nr 2016/1237, millega täiendatakse Euroopa Parlamendi ja nõukogu määrust (EL) nr 1308/2013 impordi- ja ekspordilitsentside süsteemi kohaldamise eeskirjade osas ja Euroopa Parlamendi ja nõukogu määrust (EL) nr 1306/2013 selliste litsentside puhul esitatud tagatiste vabastamist ja kaotamist käsitlevate eeskirjade osas, muudetakse komisjoni määrusi (EÜ) nr 2535/2001, (EÜ) nr 1342/2003, (EÜ) nr 2336/2003, (EÜ) nr 951/2006, (EÜ) nr 341/2007 ja (EÜ) nr 382/2008 ning tunnistatakse kehtetuks komisjoni määrused (EÜ) nr 2390/98, (EÜ) nr 1345/2005, (EÜ) nr 376/2008 ja (EÜ) nr 507/2008 (ELT L 206, 30.07.2016, lk 1−14) ja komisjoni rakendusmäärus (EL) nr 2016/1239, milles sätestatakse Euroopa Parlamendi ja nõgukogu määruse (EL) nr 1308/2013 rakenduseeskirjad seoses impordi- ja ekspordilitsentside süsteemiga (ELT L 206, 30.07.2016, lk 44−70).

Eelnõus nimetatud EL-i õigusaktid on kättesaadavad Euroopa Liidu Teataja veebilehel <http://eur-lex.europa.eu>.

**4. Määruse mõjud**

Edaspidi muutuvad litsentsiga seotud nõuded ettevõtjatele selgemaks, samas ei muutu litsentsi nõuded sisuliselt. Määrus on vajalik kehtestada, sest EL-i õigusaktide nõuded litsentsi kohta on vahepeal muutunud, lisaks aitab määruse kehtestamine lahendada praktikas tekkinud probleeme.

Määruse jõustumisel paraneb ettevõtluskeskkond, kuna nn riiulifirmade asutamine ei ole ettevõtjatele enam kasulik.

Praktikas on probleemiks, et ettevõtja jätab litsentsiga võetud kohustused täitmata (eelkõige jätab esitamata dokumendid kanepiseemnete kasutamise kohta) ning kasutab uue ettevõtte asutamise kaudu pahatahtlikult võimalust taotleda heakskiitu kanepiseemnete importimiseks.

See võimaldas seni järjepidevalt uusi ettevõtteid asutada ja jätta kanepiseemnete kasutamine tõendamata. Seemne sordi rikkumine tekitab aga sordi omanikule rahalist ja mainekahju. Kui kanepiseemneid kasutatakse sihipäraselt, siis mõju majandusele on konkurentsivõimelisema hinnaga kanepiseemnetest valmistatud Eesti päritolu tooted. Kui kanepiseemneid kasutatakse mittesihipäraselt, siis see tähendaks konkurentsieelist teiste kanepiseemneid kasvatavate põllumajandustootjate ees.

Määruses kehtestatakse selged nõuded, mis aitab tagada, et litsents väljastatakse üksnes usaldusväärsele ettevõtjale. See aitab tõhusamalt teostada ka järelevalvet ning vähendada PRIA poolt rakendatavate sanktsioonide arvu. Samas võib nõuete kehtestamise järel sanktsioonide arv esmalt hoopis suureneda, sest PRIA-le luuakse nüüd selged õiguslikud alused nõuete kontrollimiseks. Kokkuvõttes aitab määruses nõuete selge kehtestamine tagada edaspidi nendest paremini kinnipidamise.

Väheneb bürokraatia, sest määruse kehtestamisega muutuvad litsentsidega seotud nõuded selgemaks ja täpsemaks, seega muutuvad ka taotluste menetlemine ja otsuste tegemine kiiremaks ning sellest tulenevalt võtab PRIA-l ettevõtjate kohustuste täitmise kontrollimine ka vähem aega.

Eelnõu mõjutab põllumajandustoote litsentsi taotlejatest ettevõtjaid ning PRIA töökorraldust.

**5. Määruse rakendamisega seotud tegevused, vajaliku kulud ja määruse rakendamise** **eeldatavad tulud**

Määruse rakendamisega ei kaasne lisakulusid ega -tulusid.

**6. Määruse jõustumine**

Määrus jõustub üldises korras.

**7. Eelnõu kooskõlastamine, huvirühmade kaasamine ja avalik konsultatsioon**

Eelnõu esitatakse kooskõlastamiseks eelnõude infosüsteemi EIS kaudu Rahandusministeeriumile. Eelnõu on välja töötatud koostöös PRIA-ga ning esitatakse arvamuse andmiseks PRIA-le ja MTA-le.

1. Euroopa Parlamendi ja nõukogu määrus (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007 (ELT L 347, 20.12.2013, lk 671–854), Euroopa Parlamendi ja nõukogu määrusega (EL) nr 1307/2013, millega kehtestatakse ühise põllumajanduspoliitika raames toetuskavade alusel põllumajandustootjatele makstavate otsetoetuste eeskirjad ning tunnistatakse kehtetuks nõukogu määrused (EÜ) nr 637/2008 ja (EÜ) nr 73/2009 (ELT L 347, 20.12.2013, lk 671‒854). [↑](#footnote-ref-1)
2. komisjoni delegeeritud määrus (EL) nr 2016/1237, millega täiendatakse Euroopa Parlamendi ja nõukogu määrust (EL) nr 1308/2013 impordi- ja ekspordilitsentside süsteemi kohaldamise eeskirjade osas ja Euroopa Parlamendi ja nõukogu määrust (EL) nr 1306/2013 selliste litsentside puhul esitatud tagatiste vabastamist ja kaotamist käsitlevate eeskirjade osas, muudetakse komisjoni määrusi (EÜ) nr 2535/2001, (EÜ) nr 1342/2003, (EÜ) nr 2336/2003, (EÜ) nr 951/2006, (EÜ) nr 341/2007 ja (EÜ) nr 382/2008 ning tunnistatakse kehtetuks komisjoni määrused (EÜ) nr 2390/98, (EÜ) nr 1345/2005, (EÜ) nr 376/2008 ja (EÜ) nr 507/2008 (ELT L 206, 30.07.2016, lk 1−14). [↑](#footnote-ref-2)
3. komisjoni rakendusmäärus (EL) nr 2016/1239, milles sätestatakse Euroopa Parlamendi ja nõgukogu määruse (EL) nr 1308/2013 rakenduseeskirjad seoses impordi- ja ekspordilitsentside süsteemiga (ELT L 206, 30.07.2016, lk 44−70). [↑](#footnote-ref-3)